[pic] | EUROOPAN KOMISSIO |

Bryssel 8.3.2011

KOM(2011) 102 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

työvoimakustannusindeksistä annetun Euroopan parlamentin ja neuvoston asetuksen (EY) N:o 450/2003 täytäntöönpanosta

1. Johdanto

Työtuntikohtaiset työvoimakustannukset ovat tärkeitä analysoitaessa lyhyen ja keskipitkän aikavälin talouskehitystä. Komissio ja Euroopan keskuspankki käyttävät lähtökohtana työtuntikohtaista työvoimakustannusindeksiä arvioidessaan työmarkkinoiden kehityksestä mahdollisesti aiheutuvaa inflaatiopainetta. Indeksi on laskettava oikea-aikaisesti niin jokaisen jäsenvaltion, koko EU:n kuin euroalueenkin osalta. Työvoimakustannusindeksi on tärkeä myös työmarkkinaosapuolille palkkaneuvotteluissa ja komissiolle itselleen työvoimakustannusten lyhyen aikavälin kehityksen seurannassa. Työvoimakustannusindeksi (LCI) on yksi Euroopan talouden pääindikaattoreista[1].

Työvoimakustannusindeksistä 27. helmikuuta 2003 annetussa Euroopan parlamentin ja neuvoston asetuksessa (EY) N:o 450/2003[2] (jäljempänä 'työvoimakustannusindeksiasetus’) luodaan yhteiset puitteet vertailukelpoisten työvoimakustannusindeksien tuottamiselle ja niitä koskevien tietojen toimittamiselle Euroopan unionissa. Komissio (Eurostat) julkaisee neljännesvuositiedotteen työtuntikohtaisesta työvoimakustannusindeksistä[3].

Komissio antoi heinäkuussa 2003 asetuksen (EY) N:o 1216/2003[4], jossa säädetään yksityiskohtaisemmin menettelyistä indeksin toimittamiseksi, tarvittavista erityisistä mukautuksista (kausitasoituksista) ja kansallisten laatuselvitysten sisällöstä. Maaliskuussa 2007 komissio antoi asetuksen (EY) N:o 224/2007[5]. Sillä muutetaan asetusta (EY) N:o 1216/2003 ja laajennetaan työvoimakustannusindeksin soveltamisala kattamaan NACE Rev. 1:n pääluokat L, M, N ja O. Kyseisellä laajennuksella katetaan myös markkinattomat palvelut, jotka muodostavat suurimman osan näistä pääluokista ja jotka voivat olla dynamiikaltaan erilaisia kuin markkinapalvelut. Elokuussa 2007 komissio antoi asetuksen (EY) N:o 973/2007[6], jolla muutettiin eri tilastoaloja, muun muassa työvoimakustannusindeksiä, koskevia tiettyjä asetuksia, jotka koskevat NACE Rev. 2:n tilastollisen toimialaluokituksen täytäntöönpanemista.

Asetuksen (EY) N:o 450/2003 13 artiklassa säädetään, että komission on joka toinen vuosi annettava Euroopan parlamentille ja neuvostolle kertomus. Kertomuksessa on arvioitava erityisesti toimitettujen tietojen laatua. Vuotuisten kansallisten laatuselvitysten toimittamista edellytetään työvoimakustannusindeksistä annetun asetuksen 8 artiklan 2 kohdassa. Asetuksen EY N:o 1216/2003 liitteessä I työvoimakustannusindeksin laadulla tarkoitetaan seuraavia seikkoja: merkityksellisyys, tarkkuus, ajankohtaisuus ja täsmällisyys, saatavuus ja selkeys, verrattavuus, johdonmukaisuus ja kokonaisuus.

Verrattavuuden ja kokonaisuuden osalta on saavutettu huomattavaa edistystä, joten tässä kertomuksessa keskitytään tarkkuuteen, ajankohtaisuuteen ja johdonmukaisuuteen. Toimitusten vähäisiä viivästymisiä ei käsitellä, koska ne ovat olleet luonteeltaan tilapäisiä.

2. Edellisen kertomuksen jälkeinen yleinen edistyminen

Vuonna 2008 hyväksytyn kertomuksen[7] jälkeen on tapahtunut huomattavaa edistystä. Uusi NACE Rev. 2 -luokitus otettiin vaatimusten mukaisesti käyttöön, kun tiedot toimitettiin ensimmäistä kertaa kesäkuussa 2009. NACE Rev. 2 -luokituksen käyttöönotto vaati jäsenvaltioilta paljon resursseja. Monissa tapauksissa se sai myös aikaan perusteellista tarkastelua tiedonkeruumenetelmistä ja aiheutti muutoksia, joiden tarkoituksena oli parantaa työvoimakustannusindeksin laatua. Samalla markkinattomia palveluja koskevien poikkeusten voimassaolo päättyi, ja kaikki jäsenvaltiot toimittivat luvut vuodet 2009 aikana.

Oikea-aikaisuus on kohentunut huomattavasti, ja vain kahdella jäsenvaltiolla (Belgialla ja Irlannilla) on yhä joitakin vaikeuksia noudattaa säännösten mukaisia tietojen toimittamista koskevia määräaikoja. Aikaisempiin tietoihin tehtiin paljon tarkistuksia, mutta tämä oli uuden NACE Rev. 2 -luokituksen ja joissain jäsenvaltioissa toimeenpantujen tiedonkeruujärjestelmien muutosten vuoksi väistämätöntä. Käyttäjien auttamiseksi ja kertoakseen avoimesti tehtyjen tarkistusten määrästä Eurostat esittää verkkosivuillaan kaikki Euroopan unionin ja euroalueen osalta ilmoitetut luvut kesäkuusta 2009.

Työvoimakustannusindeksin saatavuus ja laatu ovat yleisesti ottaen parantuneet. Monet jäsenvaltiot tekivät tiedonkeruujärjestelmiinsä muutoksia täyttääkseen asetuksessa (EY) N:o 450/2003 määritetyt laatuvaatimukset ja soveltaakseen sen määritelmiä. Esimerkiksi Irlannissa ja Ruotsissa sisällytetään tietoihin nyt myös epäsäännölliset maksut, ja Suomen antamat tiedot kattavat nyt kaikki palkansaajat, eivätkä pelkästään kokoaikaisia palkansaajia. Myös jäsenvaltioiden toimittamien metatietojen osalta on huomattavaa parannusta. Entistä useammat jäsenvaltiot ovat toimittaneet kansalliset laatuselvitykset ajoissa, ja melkein kaikki toimittavat metatiedot neljännesvuosittain selvittäen samalla tiedoissa tapahtuneet muutokset. Indeksistä on tullut ennen kaikkea tehtyjä työtunteja kuvaaviin sarjoihin tehtyjen parannusten ansiosta vakaampi, sillä sarjoja seurataan nykyään aiempaa tarkemmin.

Koska kaikista jäsenvaltioista on saatavilla työvoimakustannusindeksit, Eurostatin on mahdollista laatia Euroopan unionin laajuisia aggregaatteja ja vertailla jäsenvaltioiden tuntikohtaisten työvoimakustannusten kehittymistä riittävän tarkasti. Jotkin seikat edellyttävät kuitenkin yhä lisätoimia tietyiltä jäsenvaltioilta, jotta yhdenmukaistamisprosessi saadaan päätökseen. Näitä seikkoja käsitellään jäljempänä.

Samaan aikaan kun jäsenvaltiot ovat ottaneet käyttöön työvoimakustannusindeksin tuottamiseksi tarvittavan infrastruktuurin, myös komissio (Eurostat) on pitänyt yllä ja parantanut tuotantojärjestelmäänsä, jotta työvoimakustannusindeksin tiedot voidaan vastaanottaa, tarkistaa, käsitellä, tallentaa ja levittää oikea-aikaisesti. Nämä menettelyt saatiin kokonaisuudessaan toimintaan vuonna 2005, ja niitä tarkistetaan ja päivitetään jatkuvasti.

3. Arvio asetusten noudattamisesta (syyskuuhun 2010 mennessä)

3.1 Yleistä

Monet jäsenvaltiot, joista mainittiin vuoden 2008 raportissa, että ne eivät vielä olleet täyttäneet kaikkia vaatimuksia, ovat toteuttaneet tarvittavat toimet vaatimusten täyttämiseksi. Alankomaat täyttää nyt työvoimakustannusindeksistä annetun asetuksen määräaikoja koskevat vaatimukset. Ruotsi, Suomi ja Irlanti ovat tehneet tiedonkeruujärjestelmiinsä tarvittavat muutokset, jotta ne vastaavat työvoimakustannusindeksin määrityksiä. Itävalta on tarkastellut arviointimenetelmäänsä uudelleen ja parantanut tietojen toimittamisen oikea-aikaisuutta. NACE Rev. 2 -pääluokkien G–S ensimmäisissä estimaateissa oli silti melko laajoja tarkistuksia, jotka vaativat lisäselvityksiä. Kreikka on parantanut toimintaansa monessa suhteessa, mutta työvoimakustannusindeksiin liittyvissä luvuissa on silti vielä runsaasti vaihtelua.

Koska kaikki jäsenvaltiot toimittavat nyt työvoimakustannusindeksistä annetussa asetuksessa määritetyt ydinmuuttujat, vaatimustenmukaisuustarkastuksessa voidaan keskittyä tarkemmin muihin työvoimakustannusindeksistä annetussa asetuksessa vahvistettuihin vaatimuksiin. Esimerkiksi kausitasoitusmenetelmien laatua arvioidaan vastaisuudessa perusteellisemmin. Tarkoituksena on, että Eurostatin lehdistötiedotteissa käytetään kausitasoitettua työvoimakustannusindeksiä tärkeimpänä viitteenä, kuten tehdään kaikkien muidenkin alle vuoden pituisia jaksoja koskevien makrotaloustilastojen kohdalla. Ruotsi ja Suomi ovat ainoita jäsenvaltioita, jotka eivät toimita Eurostatille kausitasoitettuja lukuja. Suomen kohdalla tätä perustellaan sillä, että vuonna 2007 käyttöön otetun uuden tiedonkeruujärjestelmän myötä on tullut saataville lyhyen aikavälin sarjoja. Asetuksessa (EY) N:o 1216/2003 eräät jäsenvaltiot velvoitetaan tekemään toteutettavuustutkimuksia, joilla arvioidaan, miten ilman lisäpalkkioita laskettava työvoiman kokonaiskustannusindeksi on tuotettavissa. Monissa tapauksissa toteutettavuustutkimusten tulokset olivat negatiivisia, eikä viime vuosina ole saavutettu merkittävää edistystä. Tällä hetkellä Itävalta, Bulgaria, Malta, Saksa, Italia, Ranska ja Irlanti eivät arvioi ilman lisäpalkkioita laskettavaa työvoiman kokonaiskustannusindeksiä. Bulgaria, Saksa ja Irlanti pystyvät tähän lähiaikoina. Itävalta ja Italia pystyisivät arvioimaan ilman lisäpalkkioita laskettavan työvoiman kokonaiskustannusindeksin, mutta se kattaisi vain osan NACE:n pääluokista tai kokoyksiköistä. Ranska ja Malta eivät katso mahdolliseksi arvioida ilman lisäpalkkiota laskettavaa työvoiman kokonaiskustannusindeksiä.

3.2 Tarkempia tietoja laadullisista puutteista

3.2.1 Tarkkuus

Työvoimakustannusindeksien tarkkuuteen liittyy monenlaisia ongelmia. Yleensä ne johtuvat lähdetietojen puutteellisuudesta, ja ne voivat johtaa indeksisarjojen suureen vaihteluun. Epätarkat tiedot eivät välttämättä myöskään ole täysin vertailukelpoisia muiden jäsenvaltioiden tietojen kanssa, ja ne voivat aiheuttaa epäjohdonmukaisuutta työvoimakustannusindeksin ja muiden samankaltaisia seikkoja (esimerkiksi kansantalouden tilinpidosta saatavien tietojen perusteella mitattavaa työntekijöiden tuntipalkan kehitystä) mittaavien tietolähteiden välillä. Kyseiset jäsenvaltiot käsittelevät yleensä tiedossa olevia tarkkuusongelmia vuotuisissa laatuselvityksissä, ja komissio (Eurostat) tarkkailee edistystä tai suunniteltuja parannuksia parempien lähteiden ottamiseksi käyttöön.

Tällä hetkellä kolmella jäsenvaltiolla on ongelmia tarkkuuden kanssa. Saksa ja Unkari eivät käytä nykyään sellaisia lähdetietoja, jotka mahdollistaisivat asetuksen asianmukaisen noudattamisen. Kreikan toimittamissa työvoimakustannusindeksin tiedoissa on usein selittämätöntä kasvua, joka ei vastaa työmarkkinoiden kehitystä.

Saksa: Saksa ryhtyi vuoden 2010 ensimmäisellä neljänneksellä käyttämään työvoimakustannusindeksin estimoinnin päälähteenä uutta neljännesvuosittaista ansiorakennetutkimusta. Pääasiallisena lähteenä olivat sitä ennen kansantalouden tilinpidosta saadut tiedot. Erityisiin lähdetietoihin siirtymistä voidaan pitää parannuksena, mutta se merkitsee myös, että tiedot kattavat aiempaa huonommin tiettyjen toimialojen pienet yritykset. Kattavuusongelmaa pyritään parhaillaan vähentämään käyttämällä eri menetelmiä. Pienten yritysten työntekijät huomioidaan NACE Rev. 2:n pääluokkien B–S aggregointiin työnvoimakustannusindeksin laskemiseksi käytettävien painotusten avulla.

Kreikka: Työvoimakustannusindeksisarjat vaihtelevat suuresti, ja tietoihin on tehty runsaasti tarkistuksia. Vuoden 2009 laatuselvitys on liian suppea, jotta sen perusteella voisi tehdä päätelmiä tarkkuusongelmien syistä.

Unkari: Lähdetiedot eivät kata erittäin pieniä yrityksiä, joissa on alle viisi työntekijää, eikä niiden kohdalla käytetä imputointia.

3.2.2 Oikea-aikaisuus

Oikea-aikaisuus on edelleen kohentunut vuonna 2008 annetun viimeisimmän kertomuksen jälkeen. Jotkin jäsenvaltiot ovat kuitenkin eri syistä jättäneet joidenkin vuosineljännesten työvoimakustannusindeksit toimittamatta ajoissa (eli 70 päivän kuluessa kyseisen vuosineljänneksen päättymisestä). Oikea-aikaisuus on erittäin tärkeää, koska tietojen myöhästyminen johtaa siihen, että Euroopan unionin ja euroalueen aggregaattien muodostamisessa on käytettävä estimaatteja. Tämä voi johtaa tarpeettoman suuriin tarkistuksiin. Jäljempänä luetellaan ne jäsenvaltiot, jotka toimittivat tiedot niin myöhään (> t+75), ettei tietoja voitu huomioida komission julkaisemassa neljännesvuositiedotteessa. Eurostatin oli käytettävä kyseisten maiden osalta kyseisiltä vuosineljänneksiltä julkaistujen Euroopan unionin ja euroalueen aggregaattien muodostamiseen ekstrapoloituja työvoimakustannusindeksiarvoja.

Belgia ei toimittanut tietoja ajoissa kolmena kertana tarkasteltavana olevan ajanjakson aikana. Edellisiin vuosiin verrattuna viiveet tietojen toimituksessa ovat vähentyneet huomattavasti. Belgia pyrkii edelleen tehostamaan hallinnollisiin rekistereihin liittyviä toimia ja selkeyttämään menettelyjä. Belgia on ottanut tavoitteekseen täyttää kaikki vaatimukset vuodesta 2011 alkaen.

Irlanti ei toimittanut vuoden 2009 kahden viimeisen neljänneksen aikana tietoja ajoissa, eikä se ole toimittanut vuoden 2010 kahden neljänneksen tietoja. Syinä ovat uuden NACE Rev. 2 -luokituksen täytäntöönpanoon ja uuden tiedonkeruujärjestelmän käyttöönottoon liittyvät ongelmat. Tilanteen odotetaan paranevan vuoden 2011 aikana.

Komissio on pyytänyt jäsenvaltioita toteuttamaan soveltuvat toimenpiteet, joilla voidaan varmistaa, että tietojen toimitusta koskevat määräajat eivät vastaisuudessa ylity.

3.2.3 Johdonmukaisuus

Jäsenvaltioita pyydetään vuosittaisessa laatuselvityksessä vertailemaan työvoimakustannusindeksin kasvua kansantalouden tilinpidosta ilmenevään työntekijöiden tuntipalkan kasvuun (EKT95-määritelmä). Molemmat tiedot mittaavat samaa ilmiötä, vaikka määritelmissä, lähteiden kattavuudessa ja kasvun laskentamenetelmissä on pientä eroa. Täyttä johdonmukaisuutta ei voida odottaa, mutta näiden kahden välinen johdonmukaisuus on hyvä indikaattori työvoimakustannusindeksiä koskevien tietojen laadusta. Koska kaikki jäsenvaltiot eivät toimita neljännesvuosittaisia tietoja työntekijöiden tuntipalkoista (kansantalouden tilinpidon tietoja), täydellistä käsitystä johdonmukaisuudesta ei ole mahdollista muodostaa. Seuraava katsaus perustuu vuoden 2008 laatuselvityksiin. Koska kansantalouden tilinpidossa käytetään yhä NACE rev. 1 -luokitusta, vaikka työvoimakustannusindeksiin sovelletaan NACE rev. 2 -luokitusta, vertailu rajoittuu hyvin pieneen määrään aggregoituja NACE:n pääluokkia.

Kypros ja Malta: Koska työvoimakustannusindeksi muodostetaan kansantalouden tilinpidon perusteella (Malta) tai kansallistalouden tilinpito muodostetaan työvoimakustannusindeksin perusteella (Kypros), tiedot ovat väistämättä johdonmukaisia.

Tšekki, Saksa, Kreikka, Espanja, Italia, Alankomaat, Itävalta, Slovenia: Riittävä johdonmukaisuus. Kasvusuuntaus on yleensä sama ja kasvuvahti samaa suuruusluokkaa.

Tanska, Ranska, Viro, Liettua, Romania ja Slovakia: Heikko johdonmukaisuus. Kasvussa suuria eroja riippuen siitä, kumpaa lähdettä käytetään.

Belgia, Bulgaria, Irlanti, Latvia, Luxemburg, Unkari, Puola, Portugali, Suomi, Ruotsi ja Yhdistynyt kuningaskunta: Käytettävissä ei ole neljännesvuosittaisia kansantalouden tilinpidon tietoja tai niitä ei käsitellä laatuselvityksissä.

Eurostat analysoi yksityiskohtaisesti työvoimakustannusindeksin ja kansallisen tilinpidon tietojen sekä työvoimakustannustutkimuksen johdonmukaisuutta ja jatkaa tätä edelleenkin. Analyysien tuloksista keskustellaan jäsenvaltioiden kanssa säännöllisesti, jotta eri tilastoalojen välistä johdonmukaisuutta voitaisiin parantaa.

4. Päätelmät

Työvoimakustannusindeksistä annetun asetuksen noudattaminen on kaiken kaikkiaan edelleen parantunut vuonna 2008 annetun edellisen kertomuksen jälkeen. Nykyään useimmat jäsenvaltiot täyttävät asetuksen vaatimukset. Jäsenvaltiot ovat jatkaneet resurssien kanavoimista sellaisten toimien toteuttamiseen, joilla pyritään vertailukelpoisempiin ja oikea-aikaisiin indeksisarjoihin. Tämä on selvästi kohentanut yleistä laatua ja siten lisännyt tietojen hyödyllisyyttä.

Tietojen toimittamisen oikea-aikaisuus on parantunut, ja niitä jäsenvaltioita, joilla on tarkkuuteen liittyviä ongelmia, on entistä vähemmän.

Komissio (Eurostat) on viime vuosina säännöllisesti kehottanut jäsenvaltioita parantamaan toimintaansa. Komissio seuraa säännöllisesti jäljelle jääneitä vaatimusten täyttämättä jättämisiä ja laatuseikkoja toimitettujen tietojen ja muun kansallisen aineiston perusteella. Jos toivottavat tai suunnitellut parannukset eivät edisty asianmukaisesti, toimivaltaisiin kansallisiin viranomaisiin otetaan yhteyttä ja komissio toteuttaa tarvittavat toimet asetuksen noudattamisen varmistamiseksi.

[1] KOM(2002) 661, komission tiedonanto Euroopan parlamentille ja neuvostolle euroalueen tilastoista.

[2] EUVL L 69, 13.3.2003, s. 1.

[3] Neljännesvuositiedote julkaistaan julkaisukalenterissa vahvistettuina päivinä. Sekä kalenteri että tiedotteet ovat nähtävissä Eurostatin verkkosivuilla (http://ec.europa.eu/eurostat).

[4] Komission asetus (EY) N:o 1216/2003, annettu 7 päivänä heinäkuuta 2003, työvoimakustannusindeksistä annetun Euroopan parlamentin ja neuvoston asetuksen (EY) N:o 450/2003 täytäntöönpanosta (EUVL L 169, 8.7.2003, s. 37).

[5] Komission asetus (EY) N:o 224/2007, annettu 1 päivänä maaliskuuta 2007, asetuksen (EY) N:o 1216/2003 muuttamisesta työvoimakustannusindeksin kattamien toimialojen osalta (EUVL L 64, 2.3.2007, s. 23).

[6] Komission asetus (EY) N:o 973/2007, annettu 20 päivänä elokuuta 2007, tilastollisen toimialaluokituksen NACE Rev. 2 täytäntöönpanosta annettujen eri tilastoaloja koskevien yhteisön asetusten muuttamisesta (EUVL L 216, 21.8.2007, s. 10).

[7] KOM(2009) 33.